Fil-Qorti, Lawrence Fenech minn tas-Sliema li kien kap eżekuttiv tal-Malta Air Traffic Services ingħata sentenza sospiża ta’ sentejn ħabs wara li ammetta li ffroda l-kumpanija u abbuż fil-kariga pubblika li kellu. Il-Magistrat Aaron Bugeja, ordnalu ukoll biex fi żmien sitt xhur, jagħti lura lill-gvern €25,000 waqt li tah ukoll interdett ġenerali għal għomru. Is-Sur Fenech flimkien mad-direttur finanzjarja tal-kumpanija li tmexxi t-torri tal-kontroll tal-ajru, Ian Falzon kienu akkuzati li bejn l-2008 u l-2010 approfittaw ruħhom minn visa card tal-gvern biex xtraw oġġetti personali b’valur ta’ €150,000. Is-Sur Fenech li għandu 65 sena għall-ewwel kien ċaħad l-akkużi kontrih iżda wara negozjati bejn id-difiża u l-prosekuzzjoni fuq is-sentenza, għażel li jammetti flok ikompli bil-proċeduri kontrih fil-Qorti. Il-kumpanija fetħet kawża civili kontra Fenech u Falzon li għaddejjin proċeduri separati kontrih fil-Qorti biex tirkupra mal-€200,000.